b'\n_START_ARTICLE_\nOdri\xc5\xa1ko kraljestvo\n_START_SECTION_\nOdrizijci\n_START_PARAGRAPH_\nOdrizijci, Odrizi ali Odruzi (starogr\xc5\xa1ko \xce\x9f\xce\xb4\xcf\x81\xcf\x8d\xcf\x83\xce\xb1\xce\xb9, Odr\xc3\xadsai) so bili eno od najmo\xc4\x8dnej\xc5\xa1ih tra\xc4\x8danskih plemen, ki so \xc5\xbeiveli ba ravnicah ob reki Hebrus (Marica) na sedanjem mejnem ozemlju med jugovzhodno Bolgarijo, severovzhodno Gr\xc4\x8dijo in evropsko Tur\xc4\x8dijo z jedrom okrog Odrina (Edirne). Preko njihovega ozemlja je tekla tudi reka Artescus (Arda). Prvi pisec, ki je omenil Odrize, je bil Herodot. Ksenofont pi\xc5\xa1e, da so Odrizijci po pokopih svojih padlih voj\xc5\xa1\xc4\x8dakov prirejali konjske dirke in spili velike koli\xc4\x8dine vina. Tukidid opisuje njihovo navado, ki jo je prakticirala ve\xc4\x8dina Tra\xc4\x8danov, da brez daril (podkupnine) nih\xc4\x8de ne naredi ni\xc4\x8desar. Heraklit njegovo trditev spodbija.\n_START_SECTION_\nZgodovina\n_START_PARAGRAPH_\nTrakija je bila med vladavino Dareja I. od leta 516 pr. n. \xc5\xa1t. del Perzijskega cesarstva. Herodot pi\xc5\xa1e, da jo je leta 492 pr. n. \xc5\xa1t. ponovno podjarmil perzijski general Mardonij. Pod Perzijci je bila del Skudrske satrapije (province), dele Trakije pa so \xc5\xbee pred tem in kasneje v \xc5\xa1tevilnih invazijah zasedli Skiti in gr\xc5\xa1ki kolonisti._NEWLINE_Odri\xc5\xa1ko kraljestvo je bilo prvo tra\xc4\x8dansko kraljestvo, v katerem so bila pod enim vladarjem, kraljem Teresom I.,  zdru\xc5\xbeena \xc5\xa1tevilna tra\xc4\x8danska plemena. Nastalo je verjetno v 470. letih pr. n. \xc5\xa1t. po Kirovem porazu v Gr\xc4\x8diji._NEWLINE_Na za\xc4\x8detku, med vladavino Teresa I. (460\xe2\x80\x93445 pr. n. \xc5\xa1t.) ali Sitalka (431\xe2\x80\x93424 pr. n. \xc5\xa1t.) je dr\xc5\xbeava dosegla svoj vrh in se raztezala od \xc4\x8crnega morja na vzodu, Donave na severu, ozemlja Tribalov na severozahodu, pore\xc4\x8dja reke Strimon (Struma) na jugozahodu in Egejskega morja na jugu. Kasneje se je njeno ozemlje skr\xc4\x8dilo na sedanjo Bolgarijo, tur\xc5\xa1ko Trakijo in Gr\xc4\x8dijo med rekama Hebrus (Marica) in Strimon, razen obalnega pasu z gr\xc5\xa1kimi mesti. Suverenost se nikoli ni izvajala nad celotnim ozemljem in se je spreminjala s politiko plemen. Tujci so njene kralje poznali kot kralje Trakije._NEWLINE_Obse\xc5\xbeno ozemlje je bilo naseljeno s \xc5\xa1tevilnimi tra\xc4\x8danskimi in da\xc4\x8dansko-mezijskimi plemeni, ki so imela so skupnega vladarja in za\xc4\x8dela izvajati skupno notranjo in zunanjo politiko. Pogoji so bili o\xc4\x8ditno dovolj ugodni, da so plemena premagala medsebojne spore, kar bi lahko postopoma privedlo do oblikovanja bolj stabilne skupnosti. Obdobje mo\xc4\x8di Odri\xc5\xa1kega kraljestva je bilo kratko, zato se oblikovanje trdne dr\xc5\xbeave ni uresni\xc4\x8dilo. Poskusi odri\xc5\xa1kih kraljev, da bi okrepili osrednjo oblast, se zaradi zelo mo\xc4\x8dnih separatisti\xc4\x8dnih te\xc5\xbeenj niso uresni\xc4\x8dili. Odri\xc5\xa1ka voja\xc5\xa1ka mo\xc4\x8d je temeljila na plemenskih elitah in zato nagnjena k razdrobljenosti. Nekatera plemena so se stalno upirala in se posku\xc5\xa1ala lo\xc4\x8diti, medtem ko so druga ostala izven meja kraljestva. Na koncu 5. in za\xc4\x8detku 4. stoletja pr. n. \xc5\xa1t. je kraljestvo zaradi notranjih sporov razpadlo na tri dele. Politi\xc4\x8dna in voja\xc5\xa1ka mo\xc4\x8d kraljestva je upadla, medtem ko je mo\xc4\x8d Makedonije rasla in Odrizija je dobila nevarnega in ambicioznega soseda._NEWLINE_Gr\xc5\xa1ka zgodovinarja Herodot in Tukidid pi\xc5\xa1eta, da se je v Odri\xc5\xa1kem kraljestvu proti koncu 5. stoletja pr. n. \xc5\xa1t. pojavila vladarska dinastija, ki je naslednjih sto let vladala ve\xc4\x8dini ljudstev med Donavo in Egejskim morjem. Kasnej\xc5\xa1i zapisi, kovanci in napisi ka\xc5\xbeejo, da je dinastija \xc5\xbeivela do za\xc4\x8detka 1. stoletja n. \xc5\xa1t., \xc4\x8deprav je bila podrejena najprej Perzijcem in nato Makedoncem in Rimljanom. Odri\xc5\xa1ko kraljestvo je kljub temu, da je propadlo, imelo odlo\xc4\x8dilen pomen za zna\xc4\x8daj jugovzhodne Evrope tako v rimskem obdobju kot po njem._NEWLINE_Teresov sin Sitalk se je izkazal kot sposoben voja\xc5\xa1ki poveljnik, ki je prisilil plemena, da so priznala njegovo suverenost. Bogata dr\xc5\xbeava je za\xc4\x8dela graditi ceste, s katerimi se je razvilo trgovanje, in ustvarila mo\xc4\x8dno vojsko. Sitalk se je leta 429 pr. n. \xc5\xa1t. zdru\xc5\xbeil z Atenci in organiziral velik vojni pohod proti Makedoncem. Vojsko so sestavljala predvsem tra\xc4\x8danska in peonska plemena. Vojska, ki je po Tukididu \xc5\xa1tela 150.000 mo\xc5\xbe, se je morala zaradi pomanjkljive oskrbe in prihajajo\xc4\x8de zime umakniti._NEWLINE_V 5. stojetju je bila lingua franca kraljestva gr\xc5\xa1\xc4\x8dina, ki jo je govorilo vsaj nekaj \xc4\x8dlanov vladarske dru\xc5\xbeine in je postala jezik dr\xc5\xbeavnih uradnikov. Tra\xc4\x8danskemu jeziku so prilagodili gr\xc5\xa1ki alfabet, \xc4\x8detudi je bila Trakija domovina samo negr\xc5\xa1ko govore\xc4\x8dih plemen._NEWLINE_Po razpadu kraljestva na tri delno neodvisna kraljestva, je Filip II. Makedonski napadel in osvojil ve\xc4\x8dino Trakije. Nekaj odri\xc5\xa1kih kraljev in tra\xc4\x8danskih plemen se mu je uklonilo in ob\xc4\x8dasno pla\xc4\x8devalo davke tudi Filipovima naslednikoma Akeksandru Velikemu in Filipu V. Makedonskemu. Dve od treh kraljestev je Filip II. leta 352 pr. n. \xc5\xa1t. prisilil v vazalni polo\xc5\xbeaj. Leta 342-341 pr. n \xc5\xa1t. je osvojil jedro Odri\xc5\xa1kega kraljestva in odstavil vladajo\xc4\x8de kralje ali uporna vazale. Sevt III. (vladal 341-300 pr. n. \xc5\xa1t.) je Filipova osvajanja pre\xc5\xbeivel in vzdr\xc5\xbeeval kontinuiteto kraljestva, morda z delitvijo oblasti z makedonskim satrapom Trakije Lizimahom, ki je bil na ta polo\xc5\xbeaj imenovan leta 323 pr. n. \xc5\xa1t.. Sevt se je pogosto vojskoval z Lizimahom. Svojo prestolnico je leta 320 pr. n. \xc5\xa1t. prenesel v Sevtopolis pri Kazanl\xc7\x8eku v osrednji Bolgariji. Prestolnico so leta 281 pr. n. \xc5\xa1t. opusto\xc5\xa1ili Kelti. Odri\xc5\xa1ka vojska pod poveljstvom kralja Plevrata je leta 212 pr. n. \xc5\xa1t. uni\xc4\x8dila Keltsko kraljestvo in poru\xc5\xa1ila njegovo prestolnico Tilis. Odri\xc5\xa1ko kraljestvo je ohranilo kontinuiteto in svoje kralje do za\xc4\x8detka 2. stoletja pr. n. \xc5\xa1t., ko je bilo razdeljeno na ve\xc4\x8d kraljestev. Tak\xc5\xa1no je ostalo do rimske osvojitve leta 146. pr. n. \xc5\xa1t.._NEWLINE_Leta 100 pr. n. \xc5\xa1t. se je Odri\xc5\xa1ko kraljestvo obnovilo, verjetno pod Bitjusom, enim od zadnjih odri\xc5\xa1kih kraljev. Za Bitjusa ni znano ali je bil rimski vazal ali poponoma neodvisen vladar. Nekaj let kasneje je nekaj tra\xc4\x8danskih in keltskih plemen preplavilo ju\xc5\xbeni Balkan, Epir, Dalmacijo in severno Gr\xc4\x8dijo in prodrlo do Peloponeza. Leta 55 pr. n. \xc5\xa1t. je svoje kraljestvo (Sapei) ustanovila druga veja odri\xc5\xa1kih vladarjev in do leta 30 pr. n. \xc5\xa1t. osvojila ali kako druga\xc4\x8de podjarmila drugo odri\xc5\xa1ko kraljestvo (Antea). Leta 11 pr. n. \xc5\xa1t. je odri\xc5\xa1ki kralj postal stric cesarja Avgusta, kar je ospe\xc5\xa1ilo romanizacijo regije. Leta 46 pr. n. \xc5\xa1t. je zadnjega odri\xc5\xa1kega kralja umorila njegova \xc5\xbeena in kraljestvo so popolnoma podjarmili Rimljani.\n_START_SECTION_\nKultura\n_START_PARAGRAPH_\nNa razvoj tra\xc4\x8danskih obrti in obdelavo kovin se imeli velik vpliv Perzijci, na vojskovanje pa Kelti in Tribali, od katerih so privzeli voja\xc5\xa1ko opremo._NEWLINE_Tra\xc4\x8danske obla\xc4\x8dila so bila kakovostna, izdelana iz konoplje, lanu in volne. Jopi\xc4\x8di z barvnimi obrobami in koni\xc4\x8dasta obuvala so bili podobni skitskim. Geti so bili celo tako podobni Skitom, da so jih pogosto zamenjavali. Plemi\xc4\x8di in nekateri vojaki so nosili kape. Na obla\xc4\x8denje so imeli velik vpliv tudi Grki in obratno, kar je skupaj z obi\xc4\x8daji znatno prispevali k preoblikovanju dru\xc5\xbebe na vzhodnem Balkanu. Gr\xc5\xa1ki slog obla\xc4\x8denja, nakita in voja\xc5\xa1ke opreme so bili priljubljeni zlasti med plemstvom. Za razliko od Grkov so Tra\xc4\x8dani pogosto nosili hla\xc4\x8de in se tetovirali, tako kot Da\xc4\x8dani in Iliri, s \xc4\x8dimer so kazali na svoj dru\xc5\xbebeni polo\xc5\xbeaj. Tra\xc4\x8danski kralji so bili podvr\xc5\xbeeni helenizaciji in so \xc5\xbertvovali tudi gr\xc5\xa1kim bogovom.\n_START_SECTION_\nArheologija\n_START_PARAGRAPH_\nArheologi so odkrili bivali\xc5\xa1\xc4\x8da in templje iz odri\xc5\xa1kega obdobja, predvsem v okolici Starosela in pogorju Sredna gora.  Na tem najdi\xc5\xa1\xc4\x8du so odkrili severovzhodni del zidu kraljeve rezidence, dolg 13 m in visok do 2 m, in imeni Kleobula in Anaksandra, makedonskih generalov Filipa II. Makedonskega, ki sta poveljevala napadu na Odri\xc5\xa1ko kraljestvo.'